A Tanács határozata

(1998. december 21.)

a viszonossági alapú képzés – ideértve a szakmai képzést – európai útjainak ösztönzéséről

(1999/51/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 127. cikkére,

tekintettel a Bizottság javaslatára [1],

tekintettel a Gazdasági és Szociális Bizottság véleményére [2],

a Szerződés 189c. cikkében megállapított eljárásnak megfelelően [3],

(1) mivel a Szerződés a Közösséget egy olyan szakképzési politika megvalósításával bízza meg, amely alátámasztja és kiegészíti a tagállamok fellépését a hatáskörük teljes mértékű tiszteletben tartásával, különösen a képzés terén a személyek mobilitásának támogatása útján, de a tagállamok törvényeinek és rendeleteinek összehangolása nélkül;

(2) mivel a Tanács 63/266/EGK határozatában [4] elfogadta az általános elveket és számos alapvető célkitűzést rögzített a közös szakképzési politika végrehajtására; mivel a 94/819/EK határozattal [5] elfogadta a Leonardo da Vinci programot az Európai Közösség szakképzési politikájának végrehajtására;

(3) mivel az Európai Tanács Firenzében tartott ülésén felkérte a Bizottságot, hogy készítsen tanulmányt a szakmai képzés munkahelyteremtésben betöltött szerepéről; mivel a Bizottság a "Szakmai képzés támogatása Európában" című közleményében a szakmai képzés fontosságát hangsúlyozta;

(4) mivel a fiatalok viszonossági alapú gyakorlati képzéséről szóló, 1979. december 18-i tanácsi állásfoglalás [6] azt tanácsolja, hogy a tagállamok ösztönözzék a tényleges kapcsolatok kifejlesztését a képzés és a szakmai gyakorlat között;

(5) mivel az 1996. július 15-i tanácsi állásfoglalás [7] a tagállamokat a szakképzési bizonyítványok átláthatóságának elősegítésére hívja fel;

(6) mivel a Tanács által 1996. május 6-án a Bizottság "Tanítás és tanulás: a tanuló társadalom felé" című fehér könyvével kapcsolatosan elfogadott következtetések [8] az iskolák és az üzleti ágazat közötti együttműködés igényét hangsúlyozzák; mivel az 1998. évi foglalkoztatási iránymutatások [9] és az 1999. évi foglalkoztatási iránymutatások arra kérik fel a tagállamokat, hogy a fiatalok számára olyan módon javítsák a foglalkoztatási kilátásokat, hogy a piaci követelményeknek megfelelő szakismeretekkel látják el őket; mivel ebben az összefüggésben a Tanács arra hívta fel a tagállamokat, hogy adott esetben szakmai képzést hozzanak létre vagy fejlesszenek ki;

(7) mivel egyrészről a képzési létesítmények és másrészről az üzleti ágazat egymást kiegészítő fórumai lehetnek az általános, a műszaki, a társadalmi és a személyes ismeretek és szakismeretek megszerzésének; mivel ebben az összefüggésben a viszonossági alapú képzés, beleértve a szakmai képzést is, jelentősen hozzájárul a hatékonyabb társadalmi és szakmai beilleszkedéshez a munka világába és a munkaerőpiacba; mivel ennek előnyeit számos célcsoport és számos oktatási és képzési szint élvezheti, a felsőoktatást is beleértve;

(8) mivel a szakoktatás és -képzés minőségéről és vonzerejéről szóló, 1994. december 5-i tanácsi állásfoglalás [10] a viszonossági alapú képzés fontosságát és azt az igényt hangsúlyozza, hogy ösztönözzék a más tagállamban töltött szakképzési időszakokat, és hogy ezeket az időszakokat illesszék be a nemzeti szakképzési programokba;

(9) mivel ennek a mobilitásnak az elősegítése érdekében kívánatos egy "EUROPASS gyakornoki igazolás" elnevezésű okmányként ismert okmány létrehozása, hogy közösségi szinten tartsák nyilván az egy másik tagállamban töltött gyakorlati képzés időszakát vagy időszakait;

(10) mivel fontos biztosítani az ilyen transznacionális mobilitási időszakok minőségét; mivel a tagállamok különleges felelősséggel rendelkeznek ezen a területen; mivel a Bizottságnak a tagállamokkal szoros együttműködésben eljárást kell megállapítania az információcserére, valamint a tagállamok által az e határozat végrehajtása érdekében kidolgozott tevékenységek és rendelkezések koordinálására;

(11) mivel az Európai Tanács a Luxembourgban a foglalkoztatás témájában tartott rendkívüli ülésén tudomásul vette a kis- és középvállalkozások (KKV-k) által játszott döntő szerepet a fenntartható munkahelyek megteremtését illetően;

(12) mivel a viszonossági alapú képzés, beleértve a szakmai képzést is, a mikrovállalatoknál, a KKV-knál és a kézműves ágazatban a foglalkoztathatóság jelentős támogatásának minősül; mivel figyelembe kell venni különleges követelményeiket ezen a területen;

(13) mivel a gyakorlati képzésben részesülőket megfelelően tájékoztatni kell a fogadó tagállamban hatályos vonatkozó rendelkezésekről;

(14) mivel a munkavállalók alapvető szociális jogairól szóló közösségi charta tudomásul veszi a megkülönböztetés valamennyi formája felszámolásának fontosságát, különösen a nemre, bőrszínre, fajra, véleményre és vallásra alapozott megkülönböztetését;

(15) mivel a Tanács a folyamatos szakképzéshez való hozzájutásról szóló, 1993. június 30-i ajánlásában [11] ösztönözte a nőknek a folyamatos szakképzéshez való hozzájutását és az abban való tényleges részvételét; mivel ezért fontos biztosítani, hogy kellő figyelmet fordítsanak az egyenlő lehetőségeknek az európai utakban való részvétel során és ennek érdekében megfelelő intézkedéseket kell hozni;

(16) mivel a Bizottságnak a tagállamokkal együttműködésben átfogó következetességet kell biztosítania ennek a határozatnak a végrehajtása és a közösségi programok és kezdeményezések között az oktatás, a szakképzés és az ifjúsággal kapcsolatos ügyek területén;

(17) mivel biztosítani kell e határozat végrehajtásának folyamatos figyelemmel kísérését; mivel ezért a Bizottságot felhívják arra, hogy erről jelentést nyújtson be az Európai Parlament, a Tanács és a Gazdasági és Szociális Bizottság számára, és hogy a jövőre nézve a szükséges javaslatokat megtegye;

(18) mivel három évvel e határozat elfogadása után értékelést kell készíteni hatásairól és a szerzett tapasztalatokról azért, hogy a szükséges korrigáló intézkedéseket meg lehessen hozni;

(19) mivel ebben a határozatban az Európai Parlament, a Tanács és a Bizottság 1995. március 6-i nyilatkozata 2. pontjának értelmében pénzügyi referenciaösszeg szerepel annak érdekében, hogy lehetővé tegyék az EUROPASS intézkedés bevezetését, a Szerződésben meghatározottak szerinti költségvetési hatóság hatáskörének sérelme nélkül; mivel a közösségi pénzügyi támogatást a 2000. január 1. és 2004. december 31. közötti bevezető szakaszra korlátozzák;

(20) mivel a Szerződés 3b. cikkében rögzített szubszidiaritás és arányosság elveivel összhangban, az "EUROPASS gyakornoki igazolás" elnevezésű okmány létrehozása érdekében tervezett intézkedés céljaihoz közösségi szintű egyeztetett cselekvés szükséges a tagállamokban a képzési rendszerek és struktúrák sokfélesége miatt; mivel ez a határozat nem lépi túl az említett célok eléréséhez szükséges mértéket,

ELFOGADTA EZT A HATÁROZATOT:

1. cikk

Célkitűzések

(1) Ez a határozat a 3. cikkben meghatározott közös elvek alapján létrehozta a "EUROPASS gyakornoki igazolás" néven ismert okmányt. Célja az, hogy közösségi szinten nyilvántartsa azt a gyakorlati képzési időszakot vagy időszakokat, amelyeket a viszonossági alapú képzésben részesülő személy, a szakmai képzést is beleértve, egy másik, nem a saját alapképzése szerinti tagállamban töltött (a továbbiakban: "európai út(utak)").

(2) Ennek a nyilvántartásnak a használata és az "európai úton" való részvétel önkéntes és az alábbiakban meghatározottakon kívül semmilyen egyéb kötelezettséget nem ró, illetve joggal nem jár.

2. cikk

Fogalommeghatározások

Ennek a határozatnak az alkalmazásában és figyelembe véve a tagállamokban az eltéréseket a viszonossági alapú képzés rendszereiben és rendelkezéseiben, beleértve a szakmai képzést is, a következő meghatározásokat kell alkalmazni:

1. "európai út": a szakképzés azon időszaka, amelyben az EUROPASS gyakornoki igazolás alkalmazását elfogadják, amelyet a személy viszonossági alapú képzés alapjául szolgáló tagállamon (a származási hely szerinti tagállam) kívüli tagállamban (a fogadó tagállam) tölt, és amely az említett viszonossági alapú képzés részét képezi;

2. "viszonossági alapú képzésben részesülő személy": bármilyen életkorú, bármilyen szintű szakképzésben, a felsőoktatást is beleértve, részesülő személyt jelenti. Ez a származási hely szerinti tagállamban az illetékes hatóságok által a saját jogszabályoknak, eljárásoknak vagy gyakorlatoknak megfelelően elismert képzés magában foglalja a vállalkozásnál és adott esetben képzési létesítményben vagy központban töltött strukturált képzési időszakokat, bármilyen is legyen az illető személy jogállása (munkaszerződés, tanulmányi szerződés, tanuló vagy hallgató);

3. "mentor": azt a személyt jelenti, akit a fogadó tagállamban magán- vagy állami munkaadó vagy képzési létesítmény vagy központ foglalkoztat, és akinek feladata a gyakorlati képzésben részesülők segítése, tájékoztatása, irányítása és figyelemmel kísérése "európai útjuk" ideje alatt;

4. "EUROPASS gyakornoki igazolás": azt az okmányt jelenti, amely megállapítja, hogy tulajdonosa egy vagy több viszonossági alapú képzési időszakot töltött, beleértve a szakmai képzést is, egy másik tagállamban az ebben a határozatban meghatározott feltételek alapján;

5. "fogadó partner": a fogadó tagállamban azt a testületet jelenti (többek között magán vagy állami munkaadót, képzési létesítményt vagy központot), amellyel a származási hely szerinti tagállamban a gyakorlati képzés megszervezéséért felelős testület az európai út teljesítésére partneri kapcsolatba lépett.

3. cikk

Tartalom és közös elvek

Az EUROPASS gyakornoki igazolásra a következő feltételek vonatkoznak:

1. valamennyi európai út a származási hely szerinti tagállamban követett képzés részét képezi, e tagállam saját jogszabályainak, eljárásainak vagy gyakorlatainak megfelelően;

2. a partnerség keretében a származási hely szerinti tagállamban a gyakorlati képzés megszervezéséért felelős testület és a fogadó partner megállapodnak az európai út tartalmáról, céljairól, időtartamáról és gyakorlati kérdéseiről;

3. az európai utakat egy mentor figyelemmel kíséri és felügyeli.

4. cikk

EUROPASS gyakornoki igazolás

(1) A származási hely szerinti tagállamban a gyakorlati képzés megszervezéséért felelős testület "EUROPASS gyakornoki igazolás" néven ismert közösségi információs okmányt ad ki az európai utat teljesítő valamennyi személy számára, amelynek tartalmát és formáját a melléklet tartalmazza.

(2) Az EUROPASS gyakornoki igazolásről szóló okmány:

a) meghatározza az európai út teljesítése során szerzett szakképzést és azt a képesítést, oklevelet, címet vagy más bizonyítványt, amelyhez a képzés vezet;

b) megállapítja, hogy az európai út a származási hely szerinti tagállamban szerzett képzés részét képezi, e tagállam saját jogszabályainak, eljárásainak vagy gyakorlatainak megfelelően;

c) meghatározza az európai út tartalmát, megfelelően részletezve az út ideje alatt szerzett szakmai gyakorlatot vagy képzést, és adott esetben a megszerzett szakismereteket és az alkalmazott értékelési módszert;

d) jelzi a fogadó partner által szervezett európai út időtartamát a szakmai gyakorlat vagy a képzés során;

e) megnevezi a fogadó partnert;

f) ismerteti a mentor feladatát;

g) a származási hely szerinti tagállamban a gyakorlati képzés megszervezéséért felelős testület adja ki. Az okmány minden európai út esetén egy, az EUROPASS gyakornoki igazolás szerves részét képező nyilvántartást tartalmaz, amelyet a fogadó partner tölt ki és a jogosulttal együtt ír alá.

5. cikk

Összhang és kiegészítő jelleg

Kellő figyelemmel az oktatás és a szakképzés terén megvalósuló, a közösségi programokra és kezdeményezésekre jellemző eljárásokra és erőforrásokra, a Bizottság a tagállamokkal együttműködve átfogó összhangot biztosít ennek a határozatnak a végrehajtása és ezek között a programok és kezdeményezések között.

6. cikk

Támogató és kapcsolódó intézkedések

(1) A tagállamokkal szoros együttműködésben a Bizottság felelős az EUROPASS gyakornoki igazolás előállításáért, valamint megfelelő terjesztéséért és figyelemmel kíséréséért. Ennek érdekében az egyes tagállamok egy vagy több testületet jelölnek ki, amelyek a nemzeti szintű megvalósítás biztosításáért felelősek, szoros együttműködésben a szociális partnerekkel és adott esetben a viszonossági alapú képzés képviseleti szervezeteivel.

(2) Ennek érdekében az egyes tagállamok intézkedéseket tesznek, hogy:

a) a megfelelő információk terjesztésével elősegítsék az EUROPASS gyakornoki igazoláshoz való hozzájutást;

b) lehetővé tegyék a végrehajtott intézkedések értékelését; és

c) elősegítsék az egyenlő lehetőségeket, különösen a tudatosság javításával az összes érintett szereplő körében.

(3) A tagállamokkal szoros együttműködésben a Bizottság koordinációs és kölcsönös információs rendszert hoz létre.

(4) E határozat rendelkezéseinek végrehajtása során a Bizottság és a tagállamok figyelembe veszik a KKV-k és a kézművesek jelentőségét és sajátos igényeiket.

7. cikk

Finanszírozás

A 6. cikk (1), (3) és (4) bekezdéseinek végrehajtására nézve a pénzügyi referenciaösszeg a 2000. január 1-jétől 2004. december 31-ig terjedő időtartamra 7,3 millió ECU.

Az éves költségvetési összegeket a költségvetési hatóság engedélyezi a pénzügyi terv korlátain belül.

8. cikk

Ezt a határozatot 2000. január 1-jétől kell alkalmazni.

9. cikk

Értékelés

Három évvel e határozat elfogadását követően a Bizottság az Európai Parlament és a Tanács számára jelentést nyújt be a végrehajtásáról, értékeli a határozat hatását a viszonossági alapú képzésben való mobilitás elősegítésére, beleértve a szakmai képzést is, további korrigáló intézkedéseket javasol a hatékonyabbá tétel érdekében és megteszi az általa megfelelőnek tekintett javaslatokat, beleértve a költségvetési javaslatokat is.

10. cikk

Ennek a határozatnak a tagállamok a címzettjei.

Kelt Brüsszelben, 1998. december 21-én.

a Tanács részéről

az elnök

M. Bartenstein

[1] HL C 67., 1998.3.3., 7. o.

[2] Az 1998. április 29-i vélemény (HL C 214., 1998.7.10., 63. o.).

[3] Az Európai Parlament 1998. április 30-i véleménye (HL C 152., 1998.5.18., 48. o.), a Tanács 1998. június 29-i közös álláspontja (HL C 262., 1998.8.19., 41. o.) és az Európai Parlament 1998. november 5-i határozata (HL C 359., 1998.11.23.).

[4] HL 63., 1963.4.20., 1338/63. o.

[5] HL L 340., 1994.12.29., 8. o.

[6] HL C 1., 1980.1.3., 1. o.

[7] HL C 224., 1996.8.1., 7. o.

[8] HL C 195., 1996.7.6., 1. o.

[9] HL C 30., 1998.1.28., 1. o.

[10] HL C 374., 1994.12.30., 1. o.

[11] HL L 181., 1993.7.23., 37. o.

--------------------------------------------------

MELLÉKLET

"EUROPASS GYAKORNOKI IGAZOLÁS"

Az okmány leírása

Az okmány A5 füzet méretű.

A borítólapon kívül 12 oldalból áll.

A borító külső oldalán a következők találhatók:

- az "EUROPASS gyakornoki igazolás" kifejezés,

- az Európai Közösség logója.

A borító belső oldalán:

A

"EUROPASS gyakornoki igazolás"

általános leírása (azon a nyelven, amelyen a képzést a származási hely szerinti tagállamban végezték).

"Ezt a "EUROPASS gyakornoki igazolás" néven ismert közösségi okmányt a viszonossági alapú képzés során – ideértve a szakmai képzést – a képzés európai útjainak ösztönzéséről szóló 1999/51/EK tanácsi határozatnak (HL L 17., 1999.1.22., 45. o.) megfelelően hozzák létre. Célja az, hogy (a határozat 1. cikkével összhangban) közösségi szinten nyilvántartsa a gyakorlati képzési időszakot vagy időszakokat, amelyeket a viszonossági alapú képzésben részesülő személy, a szakmai képzést is ideértve, egy másik, nem a saját alapképzése szerinti tagállamban töltött.

Kiadta a… (a származási hely szerinti tagállamban a gyakorlati képzés megszervezéséért felelős testület).

(Kelt és aláírás)"

1.oldal (a származási hely szerinti létesítmény nyelvén)

A jogosult adatai:

- előnév,

- utónév,

- aláírás.

A borító belső hátoldalán valamennyi rovatot az Európai Unió hivatalos nyelvein adják meg.

2.oldal (a fogadó partner nyelvén):

1. európai út

a) szerzett szakképzés;

b) ez az európai út a származási hely szerinti tagállamban szerzett képzés részét képezi;

c) az európai út tartalma, megfelelően részletezve az út ideje alatt szerzett szakmai gyakorlatot vagy gyakorlati képzést, valamint adott esetben a megszerzett szakismereteket és az alkalmazott értékelési módszert;

d) az európai út időtartama;

e) a fogadó partner adatai;

f) a mentor neve és feladata;

g) a fogadó partner és a jogosult aláírása.

3.oldal (a származási hely szerinti létesítmény nyelvén):

1. európai út

A 2. oldalon megadott adatokat megismétlik a származási hely szerinti létesítmény nyelvén.

4.oldal (a jogosult nyelvén):

1. európai út

A 2. oldalon megadott adatokat megismétlik a jogosult nyelvén, ha az nem azonos az 1. és a 2. oldalon használt nyelvvel, és feltéve, hogy ez az Európai Unió intézményeinek egyik hivatalos nyelve.

5., 6. és 7. oldalak:

2. európai út (adott esetben)

8., 9. és 10. oldalak:

3. európai út (adott esetben)

--------------------------------------------------